b'\n_START_ARTICLE_\nLee Min-ho\n_START_SECTION_\nBuhay at karera\n_START_PARAGRAPH_\nIpinanganak si Lee sa Heukseok-dong, Dongjak-gu, Seoul. Bilang isang bata, pinangarap ni Lee na maging isang propesyonal na manlal\xc3\xa1ro ng putbol. Napili siya para sa pang-kabataang laruan ng futbol ng isang Timog Koreanong tagapangasiwa at dating manlalarong si Cha Bum-Kun, ngunit nagtamo siya ng bahagyang pinsala noong elementarya na nagpatigil sa kanyang pangarap. Ganoon pa man, pinagpatuloy-tuloy naman ni Lee ang futbol, at nabanggit din niyang si Cristiano Ronaldo ang kanyang iniidolong manlalaro. Sa kanyang ikalawang taon sa mataas na paaralan, napagkaabalahan ni Lee ang pagmomodelo at pag-aartista. Pagkatapos ng mga pagsasanay, nagsimulang mag-awdisyon si Lee at ginanapan niya ang mga mumunting papel sa mga dramang pantelebisyon, kagaya ng Nonstop 5 at ng Recipe of Love. Ang kanyang kauna-unahang pagganap ay sa isang serye ng EBS, ang Secret Campus. Sa kasibulan ng karera ay ginamit niya ang pangalang Lee Min dahil inakala noon ng kanyang ahensya na pangkaraniwan na ang kanyang pangalang pang-kapanganakan. Subalit, dahil binibigkas ang kanyang pangalang pangkarera na imin (Hangul: \xec\x9d\xb4\xeb\xaf\xbc) na ang ibig ding sabihin ay "pandarayuhan" (Hanja: \xe7\xa7\xbb\xe6\xb0\x91), naging mahirap iyon upang matagpuan siya sa mga resulta sa internet. Kaya naman muli niyang ginamit ang kanyang orihinal na pangalan._NEWLINE_Noong 2006, natigil ang kanyang karera sa pag-arte sa loob ng halos isang taon dahil sa malalang aksidente sa kotse. Nang gumaling na mula sa pinsalang natamo, ginampanan ni Lee ang kauna-unahang pambidang papel sa isang dramang pang-hayskul na Mackerel Run noong 2007, ngunit pinaikli lamang sa hanggang 8 kabanata ang serye dahil sa mababang marka o rating. Noong 2008, ginampanan niya ang iba\'t ibang papel sa telebisyon (mga dramang Get Up at I Am Sam) at dalawang pelikula (Public Enemy Returns at Our School\'s E.T.).'